钦定古今图书集成/明伦汇编/官常典/第398卷 > 裴绍宗
## 钦定古今图书集成/明伦汇编/官常典/第398卷 > 裴绍宗

按《明外史》本传：“绍宗，字伯修，渭南人。正德十二年进
士，除海门知县。武宗南巡，受檄署江都事，权幸惮之，
供亿大省。十六年，入为兵科给事中，即疏请世宗法
祖定制，言‘太祖贻谋尽善。如重大臣，勤视朝，亲历田
野，服浣濯衣，种蔬宫中。毁镂金床，碎水晶漏，造观心
亭，揭《大学》衍养之类，陛下所当绎思祖述，而二三大
臣尤宜朝夕纳诲，以辅养圣德。陛下日御便殿，亲儒
臣，使耳目不蔽于淫邪，左右不惑于险佞，则君志素
定，治功可成’。”帝嘉纳之。帝欲加兴献帝皇号，绍宗力
谏。嘉靖二年冬，帝以灾异频仍，欲罢明年郊祀庆成
宴。绍宗言：“祭祀之礼，莫重于郊丘。君臣之情，必通于
宴享。往以国戚废大礼，今且从吉，宜即举行，岂可以
灾伤复免。”修撰唐皋亦言之，竟得如礼。明年，以伏阙
受杖卒。赠官如《毛玉》。